title: Odluka Vijeća (EU) 2016/394 od 14. ožujka 2016. o okončanju konzultacija s Republikom Burundijem na temelju članka 96. Sporazuma o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane

text:
               18.3.2016

               HR

               Službeni list Europske unije

               L 73/90

         ODLUKA VIJEĆA (EU) 2016/394
   od 14. ožujka 2016.
   o okončanju konzultacija s Republikom Burundijem na temelju članka 96. Sporazuma o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Sporazum o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisan u Cotonouu 23. lipnja 2000. (1) i revidiran u Ouagadougouu, Burkina Faso, 22. lipnja 2010. (2) (dalje u tekstu „Sporazum o partnerstvu AKP-EU”), a posebno njegov članak 96.,
   uzimajući u obzir Unutarnji sporazum između predstavnika vlada država članica, koji su se sastali unutar Vijeća, o primjeni mjera i postupaka potrebnih za provedbu Sporazuma o partnerstvu AKP-EZ (3), a posebno njegov članak 3.,
   uzimajući u obzir prijedlog Europske komisije u dogovoru s Visokim predstavnikom Unije za vanjske poslove i sigurnosnu politiku,
   budući da:

               (1)

               Republika Burundi ne poštuje ključne elemente Sporazuma o partnerstvu AKP-EU, navedene u njegovu članku 9.

               (2)

               U skladu s člankom 96. Sporazuma o partnerstvu AKP-EU 8. prosinca 2015. pokrenute su konzultacije s Republikom Burundijem u prisutnosti predstavnika Skupine afričkih, karipskih i pacifičkih država, između ostalog Afričke unije, Istočnoafričke zajednice i Ujedinjenih naroda.

               (3)

               Na tim konzultacijama predstavnici burundijske vlade iznijeli su prijedloge o preuzimanju obveza. Ti prijedlozi o preuzimanju obveza ocijenjeni su nezadovoljavajućima.

               (4)

               Slijedom toga trebalo bi okončati konzultacije pokrenute na temelju članka 96. Sporazuma o partnerstvu AKP-EU i donijeti odgovarajuće mjere za provedbu navedenih obveza,

         DONIJELO JE OVU ODLUKU:
   Članak 1.
   Okončavaju se konzultacije s Republikom Burundijem pokrenute u skladu s člankom 96. Sporazuma o partnerstvu AKP-EU.
   Članak 2.
   Mjere navedene u pismu iz Priloga donose se kao odgovarajuće mjere iz članka 96. stavka 2. točke (c) Sporazuma o partnerstvu AKP-EU.
   Članak 3.
   Ova Odluka stupa na snagu na dan donošenja.
   Ona se redovito preispituje, najmanje svakih šest mjeseci, po mogućnosti na temelju misija praćenja koje provodi Europska služba za vanjsko djelovanje uz sudjelovanje službi Komisije.

      Sastavljeno u Bruxellesu 14. ožujka 2016.

            Za Vijeće

            Predsjednca

         F. MOGHERINI

      (1)  SL L 317, 15.12.2000., str. 3.

      (2)  SL L 287, 4.11.2010., str. 3.

      (3)  SL L 317, 15.12.2000., str. 376.

      PRILOG

         Poštovani predsjedniče Republike,
         Europska unija smatra da Republika Burundi ne poštuje više ključnih elemenata navedenih u članku 9. Sporazuma o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisanog u Cotonouu 23. lipnja 2000. (dalje u tekstu „Sporazum o partnerstvu AKP-EU”). Unija je u više navrata, a osobito tijekom pojačanog dijaloga na temelju članka 8. Sporazuma o partnerstvu AKP-EU, izrazila zabrinutost u vezi s nepoštovanjem određenih načela iz područja ljudskih prava, demokracije i vladavine prava.
         Zbog toga je Europska unija pokrenula konzultacije s vladom Burundija na temelju članka 96. Sporazuma o partnerstvu AKP-EU kako bi razmotrila te zabrinutosti i načine njihova rješavanja.
         Nakon što je vlada Burundija prihvatila poziv Europske unije, konzultacije su otvorene 8. prosinca 2015. u Bruxellesu.
         Stranke su tijekom sastanka raspravljale o mjerama potrebnima za osiguravanje brzog povratka poštovanju demokratskih načela i vrijednosti, ljudskih prava i vladavine prava na temelju ključnih elemenata Sporazuma o partnerstvu AKP-EU i načela navedenih u Sporazumu iz Aruše. Rasprava i razmjene mišljenja odnosile su se na devet tematskih područja u vezi s kojima je Europska unija očekivala od vlade Burundija preuzimanje specifičnih i konkretnih obveza.
         Europska unija primila je na znanje odgovore burundijske strane tijekom konzultacija, a osobito u pogledu:

                     —

                     ponovnog otvaranja privatnih medija i rješavanja sporova u vezi s njima primjenom zakona o medijima,

                     —

                     slobode obavljanja novinarskog zanimanja,

                     —

                     slobode i sigurnosti civilnog društva i boraca za ljudska prava,

                     —

                     upravljanja neriješenim sudskim predmetima u skladu s obvezama koje su zatražene tijekom pojačanog dijaloga na temelju članka 8. Sporazuma o partnerstvu AKP-EU,

                     —

                     položaja zatvorenika uhićenih tijekom prosvjeda,

                     —

                     istragâ koje treba provesti u vezi s navodima o mučenjima i izvansudskim pogubljenjima,

                     —

                     održavanja, u dogovoru s Istočnoafričkom zajednicom i Afričkom unijom ili nekim drugim međunarodnim tijelom za posredovanje, dijaloga unutar Burundija koji bi omogućio povratak demokratskim načelima,

                     —

                     razoružanja i raspuštanja svih naoružanih organizacija osim nacionalne policije i obrambenih snaga uz potporu međunarodnih promatrača,

                     —

                     provedbe plana izlaska iz krize prema rasporedu koji treba utvrditi.

               Europska unija u svojim zaključcima nakon konzultacija primila je na znanje da je vlada Burundija preuzela obvezu pružanja pojašnjenja i ubrzanja određenih sudskih postupaka. Međutim, Europska je unija istodobno utvrdila da se odgovorima predstavnika vlade Burundija ne omogućuje sveobuhvatno rješavanje nepoštovanja ključnih elemenata njezinog partnerstva s Republikom Burundijem te da oni ne predstavljaju zadovoljavajuću reakciju na odluke Vijeća za mir i sigurnost Afričke unije od 17. listopada i 13. studenoga 2015.
         Europska strana odlučila je stoga okončati konzultacije i donijeti odgovarajuće mjere na temelju članka 96. stavka 2. točke (c) Sporazuma o partnerstvu AKP-EU.
         Povratak poštovanju ključnih elemenata Sporazuma o partnerstvu AKP-EU značit će i postupnu normalizaciju suradnje. U Prilogu, u vezi s pregledom obveza jasno su navedene očekivane obveze, koje su podijeljene u četiri velika područja koja će se evaluirati simultano, i odgovarajuće mjere s obzirom na utvrđeni napredak. Primijetit ćete da predviđamo reviziju i prilagodbu načinâ i uvjetâ financiranja i isplate naše potpore burundijskom kontingentu koji sudjeluje u misiji AMISOM (koju financira Europski razvojni fond u okviru Instrumenta mirovne pomoći za Afriku) u dogovoru s Afričkom unijom.
         Europska unija pridržava pravo izmijeniti ove mjere ovisno o razvoju političke situacije i provedbi obveza.
         U okviru postupka na temelju članka 96. Sporazuma o partnerstvu AKP-EU Europska unija i dalje će pomno pratiti stanje u Burundiju tijekom razdoblja valjanosti odluke na temelju članka 96. Sporazuma o partnerstvu AKP-EU. Tijekom tog razdoblja održavat će se dijalog s vladom Burundija kako bi se popratio proces povratka poštovanju ključnih elemenata Sporazuma o partnerstvu AKP-EU. Europska unija provodit će redovite preglede stanja, a prvi od njih provest će u roku od šest mjeseci. Odluku na temelju članka 96. Vijeće može preispitati ovisno o razvoju stanja i ispunjavanju ili neispunjavanju obveza.
         S poštovanjem,

               Za Vijeće

            F. MOGHERINI

               Predsjednica

               Za Komisiju

            N. MIMICA

               Povjerenik

         PRILOG

            PREGLED OBVEZA

                     Obveze vlade Burundija

                     Odgovarajuće mjere Europske unije

                     Neispunjena obveza (stanje utvrđeno u trenutku okončanja konzultacija na temelju članka 96. Sporazuma o partnerstvu AKP-EU): ne poštuju se ključni elementi Sporazuma o partnerstvu AKP-EU iz članka 9.: i. ljudska prava, ii. demokratska načela i iii. vladavina prava.

                     Europska unija (1) nastavlja podupirati stanovništvo Burundija. Nastavit će s financiranjem tekućih ugovora i hitnih mjera za izravnu potporu stanovništvu i civilnom društvu povezanih s borbom protiv siromaštva i pristupom temeljnim uslugama.
                     U tom pogledu dva hitna programa (pristup zdravstvenoj skrbi – 40 000 000  EUR i prehrana/ruralni razvoj – 15 000 000  EUR) bit će podneseni na odobrenje tijelima Europske unije nadležnima za odlučivanje. Predviđeno je da se provedba tih projekata povjeri nevladinim organizacijama i/ili međunarodnim agencijama.
                     Humanitarne operacije (uključujući potporu izbjeglicama) i dalje će se provoditi na temelju utvrđenih potreba i pod uvjetom da je osiguran pristup stanovništvu.
                     Međutim, obustavlja se financijska potpora ili isplata sredstava (uključujući proračunsku potporu) čiji su izravni korisnici burundijska administracija ili burundijske institucije.
                     Uvjeti financiranja i načini isplate naknada burundijskim vojnicima koji sudjeluju u misiji AMISOM, kao i udio doprinosa plaćenih vladi Burundija za troškove nastale prije raspoređivanja (koje financira Europski razvojni fond u okviru Instrumenta mirovne pomoći za Afriku) bit će revidirani i prilagođeni u dogovoru s Afričkom unijom.
                     Programi i mjere financiranja za poticanje regionalne integracije, neovisno o načinu njihove provedbe, nisu obuhvaćeni ovim mjerama.

                     Područja u kojima se očekuju obveze vlade Burundija i odgovarajući pokazatelji. Ta će se područja i odgovarajući pokazatelji evaluirati u cjelini, ovisno o njihovu razvoju.
                     1.   Politički dogovor o planu izlaska iz krize
                     Očekivane obveze

                                 1.1.:

                                 Sudjelovanje, u dogovoru s Istočnoafričkom zajednicom i Afričkom unijom ili drugim međunarodnim tijelom za posredovanje, u dijalogu kojim se omogućuje povratak demokratskim načelima.

                           Pokazatelj:

                                 —

                                 Stvarno održavanje uključivog političkog dijaloga kojim su obuhvaćene sve sastavnice političkog života prema modalitetima koje je utvrdilo međunarodno tijelo za posredovanje i u skladu s ovom Odlukom, čiji je ishod plan izlaska iz krize ili pronalazak bilo kakva sporazumnog i mirnog rješenja krize, uz poštovanje Sporazuma iz Aruše, s ciljem ponovne uspostave vladavine prava i uključivog vođenja vlade.

                     Dodatno uz sredstva za programe koji se trenutačno provode ili utvrđuju, neiskorištena sredstva u okviru 11. Europskog razvojnog fonda (ERF) iznose 322 000 000  EUR (2). Ta su sredstva i dalje dostupna Burundiju i mogla bi se dodijeliti ovisno o utvrđenom napretku u provedbi obveza. Prema evaluaciji napretka i obveza koje je preuzela burundijska vlada na razini četiriju glavnih točaka (smirivanje napetosti, postupanje sa sudskim predmetima, politički dijalog i provedba plana izlaska iz krize), postupno će se poduzimati odgovarajuće mjere prema sljedećim etapama:

                                 1.

                                 Ovisno o utvrđenom napretku, osim nastavka pružanja izravne potpore najugroženijem stanovništvu, nadležne službe Europske unije razmotrit će preuzimanje financijskih obveza u korist jačanja kapaciteta javne uprave i institucija na temelju kriterija hitnosti i primjerenosti u svakom pojedinačnom slučaju.

                                 2.

                                 U slučaju znatnog napretka Europska unija evaluirati će pitanje isplate posljednjeg obroka proračunske potpore u okviru programa 10. Europskog razvojnog fonda (do najviše 11 500 000  EUR).

                           Moglo bi se ponovno pokrenuti donošenje projekata (osim proračunske potpore) koje je prvotno bilo predviđeno za 2015.

                                 1.2.:

                                 Nastavak razoružanja uz potporu međunarodnih promatrača; samo nacionalna policija i obrambene snage obavljaju zadaće održavanja javnog reda uz poštovanje vladavine prava.

                           Pokazatelj:

                                 —

                                 Provedene su odluke Vijeća za mir i sigurnost Afričke unije o razoružanju (posebno odluka od 13. lipnja 2015. o raspoređivanju vojnih stručnjaka) i rezolucije Vijeća sigurnosti Ujedinjenih naroda (posebno rezolucija od 12. studenoga 2015.).

                                 3.

                                 Radi pripreme i praćenja plana izlaska iz krize, potpunija provedba mjera omogućit će ponovno pokretanje upravljačke komponente nacionalnog okvirnog programa u okviru 11. Europskog razvojnog fonda i programa proračunske potpore u okviru 11. Europskog razvojnog fonda.

                           Tada se ponovno pokreće i program predviđen za 2016. u energetskom sektoru.

                                 4.

                                 Konačno, provedba svih mjera omogućit će neograničenu provedbu svih programa i mjera financiranja Europske unije predviđenih za Burundi u okviru nacionalnog okvirnog programa 11. Europskog razvojnog fonda (432 000 000  EUR).

                     2.   Mjere za smirivanje napetosti i otvaranje političkog prostora
                     Očekivane obveze

                                 2.1.:

                                 Ponovno otvaranje privatnih medija i rješavanje sporova povezanih s njima primjenom zakona o medijima

                           Pokazatelj:

                                 —

                                 Neovisne radijske i televizijske postaje emitiraju sadržaj na čitavu državnom području kako bi se osigurao pluralizam informiranja.

                                 2.2.:

                                 Sloboda obavljanja novinarskog zanimanja u potpunoj sigurnosti

                           Pokazatelj:

                                 —

                                 Konkretna djelovanja za borbu protiv zastrašivanja novinara.

                                 —

                                 Poduzimaju se istražne radnje u vezi s kaznenim progonom protiv počinitelja nasilnih djela nad novinarima; s novinarima se postupa u skladu sa zakonom o medijima i uz poštovanje slobode izražavanja.

                                 2.3.:

                                 Sloboda i sigurnost civilnog društva i boraca za ljudska prava

                           Pokazatelj:

                                 —

                                 Ukidanje odluke od 23. studenog 2015. o obustavi rada određenih organizacija civilnog društva; prestanak zastrašivanja boraca za ljudska prava.

                     3.   Mjere povezane sa sudskim predmetima
                     Očekivane obveze

                                 3.1.:

                                 Postupanje s neriješenim sudskim predmetima, uključujući one o kojima se raspravljalo tijekom pojačanog dijaloga na temelju članka 8.

                           Pokazatelj:

                                 —

                                 Održavanje žalbenih rasprava u dotičnim predmetima (MSD, F. Bamvuginyumvira, L. Ngendakumana) uz poštovanje pravila i prava na obranu.

                                 3.2.:

                                 Obrada predmeta osoba koje su uhićene u vezi s prosvjedima i sigurnosnim incidentima koji su uslijedili nakon tih prosvjeda u skladu s burundijskim kaznenim zakonikom i međunarodnim standardima.

                           Pokazatelj:

                                 —

                                 Izrada pravnih akata kojima se potvrđuje puštanje na slobodu prosvjednikâ koji nisu počinili djela nasilja i povlačenje nalogâ za njihovo uhićenje ako postoje. Saslušavanje svih prosvjednika koji su i dalje obuhvaćeni progonom od strane suca u zakonskim rokovima i uz poštovanje burundijskih zakona, uključujući međunarodne standarde u području prava na pošteno suđenje koje je Burundi ratificirao.

                                 3.3.:

                                 Provedene istrage o navodima o mučenjima i izvansudskim pogubljenjima te daljnje postupanje u vezi sa zaključcima tih istraga.

                           Pokazatelj:

                                 —

                                 Objava vjerodostojnih izvješća o istragama provedenima uz sudjelovanje međunarodnih stručnjaka o svim navodnim slučajevima mučenja, seksualnog nasilja, nestanka i izvansudskih pogubljenja te donošenje mjera protiv osoba odgovornih za takva djela.

                     4.   Provedba plana izlaska iz krize
                     Očekivana obveza
                     Provedba plana izlaska iz krize prema utvrđenom rasporedu
                     Provedba zaključaka međunarodnog posredovanja i plana izlaska iz krize prema vremenskom rasporedu i modalitetima predviđenima tim planom.

            (1)  Uključujući Europsku investicijsku banku (EIB).

            (2)  55 milijuna EUR iz Nacionalnog okvirnog programa 11. Europskog razvojnog fonda već je odobreno u 2014., a ukupni iznos sredstava za dva hitna projekta potpore stanovništvu koji se pripremaju također je 55 milijuna EUR.


title: Odluka Vijeća od 29. rujna 2016. o novom sastavu Upravnog odbora Europskog centra za razvoj strukovnog osposobljavanja

text:
               7.10.2016

               HR

               Službeni list Europske unije

               C 368/2

         ODLUKA VIJEĆA
   od 29. rujna 2016.
   o novom sastavu Upravnog odbora Europskog centra za razvoj strukovnog osposobljavanja
   (2016/C 368/02)
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja, a posebno njezin članak 4. (1),
   uzimajući u obzir imenovanje koje je predložila Komisija u pogledu predstavnikâ zaposlenika,
   budući da:

               (1)

               Svojim odlukama od 14. srpnja 2015. (2) i 14. rujna 2015. (3) Vijeće je imenovalo članove upravnog odbora Europskog centra za razvoj strukovnog osposobljavanja na razdoblje od 18. rujna 2015. do 17. rujna 2018.

               (2)

               Mjesto člana u Upravnom odboru Centra slobodno je za Francusku u kategoriji predstavnikâ organizacija zaposlenika.

               (3)

               Članovi upravnog odbora navedenog centra trebali bi biti imenovani do kraja tekućeg mandata koji istječe 17. rujna 2018.,

         DONIJELO JE OVU ODLUKU:
   Članak 1.
   Sljedeća osoba imenuje se članom upravnog odbora Europskog centra za razvoj strukovnog osposobljavanja do kraja njegova mandata koji traje do 17. rujna 2018.:
   PREDSTAVNICI ORGANIZACIJA ZAPOSLENIKA:

               FRANCUSKA

               g. Sébastien DUPUCH

         Članak 2.
   Ova se Odluka objavljuje u informativne svrhe u Službenom listu Europske unije.

      Sastavljeno u Bruxellesu 29. rujna 2016.

            Za Vijeće

            Predsjednik

         P. ŽIGA

      (1)  SL L 39, 13.2.1975., str. 1.

      (2)  SL C 232, 16.7.2015., str. 2.

      (3)  SL C 305, 16.9.2015., str. 2.


title: 2006/459/EZ, Euratom: Odluka Vijeća i Komisije od 3. listopada 2005. o zaključivanju Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, i Republike Uzbekistana, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 116

               HR

               Službeni list Europske unije

               94

         32006D0459

               L 185/27

               SLUŽBENI LIST EUROPSKE UNIJE

         ODLUKA VIJEĆA I KOMISIJE
   od 3. listopada 2005.
   o zaključivanju Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, i Republike Uzbekistana, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2006/459/EZ, Euratom)
   VIJEĆE EUROPSKE UNIJE
   I KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 44. stavak 2., posljednju rečenicu članka 47. stavka 2., te članak 55., članak 57. stavak 2., članak 71., članak 80. stavak 2., članke 93., 94., 133. i 181.a, u vezi s drugom rečenicom članka 300. stavka 2. i prvim podstavkom članka 300. stavka 3.,
   uzimajući u obzir Ugovor o osnivanju Europske zajednice za atomsku energiju, a posebno drugi stavak njegova članka 101.,
   uzimajući u obzir Ugovor o pristupanju iz 2003., a posebno njegov članak 2. stavak 3.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir odobrenje Vijeća sukladno članku 101. Ugovora o osnivanju Europske zajednice za atomsku energiju,
   budući da:

               (1)

               Protokol uz Sporazum o partnerstvu i suradnji, o uspostavi partnerstva između Europskih zajednica i njihovih država članica, s jedne strane, i Republike Uzbekistana, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, potpisan je u ime Europske zajednice i njezinih država članica 30. travnja 2004.

               (2)

               Do njegovoga stupanja na snagu, Protokol se na privremenoj osnovi primjenjuje od 1. svibnja 2004.

               (3)

               Protokol treba zaključiti,

         ODLUČILI SU:
   Članak 1.
   Ovime se, u ime Europske zajednice, Europske zajednice za atomsku energiju te država članica odobrava Protokol uz Sporazum o partnerstvu i suradnji o uspostavi partnerstva između Europskih zajednica i njezinih država članica, s jedne strane, i Republike Uzbekistana, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.
   Tekst Protokola priložen je ovoj Odluci (2).
   Članak 2.
   Predsjednik će, u ime Europske zajednice i njezinih država članica, dati obavijest u skladu s člankom 4. Protokola. Predsjednik Komisije će istodobno dati takvu obavijest u ime Europske zajednice za atomsku energiju.

      Sastavljeno u Luxembourgu 3. listopada 2005.

            Za Vijeće

            Predsjednik

         D. ALEXANDER

            Za Komisiju

            Predsjednik

         J. M. BARROSO

      (1)  SL C 174 E, 14.7.2005., str. 45.

      (2)  SL L 185, 6.7.2006., str. 23.


title: 91/478/EEZ: Odluka Vijeća od 8. srpnja 1991. o privremenoj primjeni prihvaćenog zapisnika o izmjeni Sporazuma između Europske ekonomske zajednice i Kraljevine Tajlanda o trgovini tekstilnim proizvodima

text:
               11/Sv. 113

               HR

               Službeni list Europske unije

               63

         31991D0478

               L 256/59

               SLUŽBENI LIST EUROPSKE UNIJE

         ODLUKA VIJEĆA
   od 8. srpnja 1991.
   o privremenoj primjeni prihvaćenog zapisnika o izmjeni Sporazuma između Europske ekonomske zajednice i Kraljevine Tajlanda o trgovini tekstilnim proizvodima
   (91/478/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 113.,
   uzimajući u obzir prijedlog Komisije,
   budući da, u očekivanju završetka postupaka potrebnih za njegovo sklapanje, Sporazum između Europske ekonomske zajednice i Kraljevine Tajlanda o trgovini tekstilnim proizvodima parafiran 28. lipnja 1986. privremeno se primjenjuje od 1. siječnja 1987. u skladu, s obzirom na Zajednicu, s Odlukom 87/460/EEZ (1);
   budući da su se stranke putem prihvaćenog zapisnika (2) između Europske ekonomske zajednice i Kraljevine Tajlanda od 21. travnja 1988. usuglasile uvesti dodatne rezervirane količine za kategorije tekstila 4. i 5.;
   budući da se Sporazumom o tekstilu iz 1986. predviđa mogućnost ponovnog ispitivanja količinskih prilagodbi u kvotama određenih kategorija kako bi se omogućilo uvođenje harmoniziranog sustava;
   budući da su nastavno na savjetovanje između Zajednice i Tajlanda obje strane parafirale prihvaćeni zapisnik 26. rujna 1990. s učinkom od 1. siječnja 1989. spojivši dodatne rezervirane količine s osnovnim kvotama za proizvode kategorija 4. i 5. kako je predviđeno u Sporazumu o tekstilu;
   budući da u očekivanju završetka postupaka potrebnih za sklapanje Sporazuma o tekstilu iz 1986. i bivših prihvaćenih zapisnika od 25. ožujka 1988. (3) i od 21. travnja 1988., prihvaćeni zapisnik od 26. rujna 1990. treba primijeniti privremeno s učinkom od 26. rujna 1990., uz uvjet da ga Kraljevina Tajland također primjenjuje privremeno,
   ODLUČILO JE:
   Članak 1.
   U očekivanju završetka postupaka potrebnih za njegovo sklapanje, prihvaćeni zapisnik od 26. rujna 1990. o izmjeni Sporazuma između Europske ekonomske zajednice i Kraljevine Tajlanda o trgovini tekstilnim proizvodima treba primijeniti privremeno s učinkom od 26. rujna 1990., uz uvjet da ga Kraljevina Tajland također primjenjuje privremeno.
   Tekst prihvaćenog zapisnika priložen je ovoj Odluci.
   Članak 2.
   Komisija je pozvana zatražiti suglasnost Vlade Kraljevine Tajlanda za privremenu primjenu prihvaćenog zapisnika iz članka 1. i o tome obavijestiti Vijeće.

      Sastavljeno u Bruxellesu 8. srpnja 1991.

            Za Vijeće

            Predsjednik

         W. KOK

      (1)  SL L 255, 5.9.1987., str. 127.

      (2)  SL L 95, 8.4.1989., str. 30.

      (3)  SL L 95, 8.4.1989., str. 28.


title: 2005/423/EZ: Odluka Vijeća od 10. svibnja 2005. o sklapanju Dodatnog protokola uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 036

               HR

               Službeni list Europske unije

               305

         32005D0423

               L 144/42

               SLUŽBENI LIST EUROPSKE UNIJE

               10.05.2005.

      ODLUKA VIJEĆA

   od 10. svibnja 2005.
   o sklapanju Dodatnog protokola uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2005/423/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s člankom 300. stavkom 2. prvim podstavkom i člankom 300. stavkom 3. drugim podstavkom.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               Dodatni protokol uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, potpisan je u ime Zajednice i njezinih država članica 16. prosinca 2004.

               (2)

               Dodatni protokol trebalo bi odobriti,

         ODLUČILO JE:
   Jedini članak
   1.   Ovim se u ime Zajednice i njezinih država članica odobrava Dodatni protokol uz Sporazum o pridruživanju između Europske zajednice i njezinih država članica, s jedne strane, i Republike Čilea, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji.
   Tekst Dodatnog protokola priložen je ovoj Odluci (1).
   2.   Predsjednik Vijeća daje obavijest kako je određeno u članku 13. Dodatnog protokola.

      Sastavljeno u Bruxellesu 10. svibnja 2005.

            Za Vijeće

            Predsjednik

         J. KRECKÉ

      (1)  SL L 38, 10.2.2005., str. 3.


               22.9.2017

               HR

               Službeni list Europske unije

               C 316/274

         P8_TA(2015)0297
   Određivanje naziva međuparlamentarnog izaslanstva
   Odluka Europskog parlamenta od 9. rujna 2015. o određivanju naziva međuparlamentarnog izaslanstva (2015/2842(RSO))
   (2017/C 316/33)

      Europski parlament,

               —

               uzimajući u obzir prijedlog Konferencije predsjednika,

               —

               uzimajući u obzir svoju odluku od 12. ožujka 2014. o broju međuparlamentarnih izaslanstava, izaslanstava u zajedničkim parlamentarnim odborima i izaslanstava u odborima za parlamentarnu suradnju i u multilateralnim parlamentarnim skupštinama (1),

               —

               uzimajući u obzir članak 212. Poslovnika,

               1.

               odlučuje da se njegovo izaslanstvo za odnose s Palestinskim zakonodavnim vijećem preimenuje u „Izaslanstvo za odnose s Palestinom”;

               2.

               nalaže svojem predsjedniku da ovu Odluku proslijedi Vijeću i Komisiji, u svrhu informiranja.

      (1)  Usvojeni tekstovi od tog datuma, P7_TA(2014)0217.


title: Odluka Vijeća (EU) 2016/1363 od 24. lipnja 2016. o potpisivanju, u ime Unije, i privremenoj primjeni Sporazuma između Europske unije i Republike Maršalovih Otoka o izuzeću od obveze posjedovanja vize za kratkotrajni boravak

text:
               11.8.2016

               HR

               Službeni list Europske unije

               L 216/1

         ODLUKA VIJEĆA (EU) 2016/1363
   od 24. lipnja 2016.
   o potpisivanju, u ime Unije, i privremenoj primjeni Sporazuma između Europske unije i Republike Maršalovih Otoka o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Uredbom (EU) br. 509/2014 Europskog parlamenta i Vijeća (1) upućivanje na Republiku Maršalove Otoke prebačeno je iz Priloga I. u Prilog II. Uredbi Vijeća (EZ) br. 539/2001 (2).

               (2)

               Uz upućivanje na Republiku Maršalove Otoke priložena je bilješka u kojoj se navodi da se izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom.

               (3)

               Vijeće je 9. listopada 2014. donijelo odluku kojom ovlašćuje Komisiju za otvaranje pregovora s Republikom Maršalovim Otocima o sklapanju sporazuma između Europske unije i Republike Maršalovih Otoka o izuzeću od obveze posjedovanja vize za kratkotrajni boravak („Sporazum”).

               (4)

               Pregovori o Sporazumu otvoreni su 17. prosinca 2014. te su uspješno zaključeni njegovim parafiranjem, putem razmjene pisama, 11. prosinca 2015. od strane Republike Maršalovih Otoka i 13. siječnja 2016. od strane Unije.

               (5)

               Sporazum bi trebalo potpisati, a izjave priložene Sporazumu trebalo bi odobriti u ime Unije. Sporazum bi se trebao primjenjivati privremeno od dana koji slijedi nakon dana njegova potpisivanja do završetka postupaka potrebnih za njegovo sklapanje.

               (6)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma između Europske unije i Republike Maršalovih Otoka o izuzeću od obveze posjedovanja vize za kratkotrajni boravak, podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Izjave priložene ovoj Odluci odobravaju se u ime Unije.
   Članak 3.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 4.
   Sporazum se privremeno primjenjuje od dana koji slijedi nakon dana njegova potpisivanja (5) do završetka postupaka potrebnih za njegovo sklapanje.
   Članak 5.
   Ova Odluka stupa na snagu na dan donošenja.

      Sastavljeno u Luxembourgu 24. lipnja 2016.

            Za Vijeće

            Predsjednik

         A.G. KOENDERS

      (1)  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.).

      (2)  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum potpisivanja Sporazuma u Službenom listu Europske unije.


title: 93/361/EEZ: Odluka Vijeća od 17. svibnja 1993. o pristupanju Zajednice Protokolu o nadzoru emisija dušikovih oksida ili njihovih prekograničnih strujanja uz Ženevsku konvenciju o dalekosežnom prekograničnom onečišćenju zraka iz 1979. godine

text:
               11/Sv. 010

               HR

               Službeni list Europske unije

               4

         31993D0361

               L 149/14

               SLUŽBENI LIST EUROPSKE UNIJE

               17.05.1993.

      ODLUKA VIJEĆA

   od 17. svibnja 1993.
   o pristupanju Zajednice Protokolu o nadzoru emisija dušikovih oksida ili njihovih prekograničnih strujanja uz Ženevsku konvenciju o dalekosežnom prekograničnom onečišćenju zraka iz 1979. godine
   (93/361/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 130.s,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   uzimajući u obzir mišljenje Gospodarskog i socijalnog odbora (3),
   budući da se člankom 130. stavkom 5. Ugovora predviđa aktivna suradnja Zajednice i država članica u međunarodnim mjerama za zaštitu okoliša; budući da je u interesu Zajednice, s obzirom na prekograničnu prirodu onečišćenja zraka, sudjelovanje u međunarodnim mjerama namijenjenim smanjenju onečišćenja;
   budući da je Zajednica ugovorna stranka Konvencije Ekonomske komisije za Europu pri Ujedinjenim narodima o dalekosežnom prekograničnom onečišćenju (Ženevska konvencija iz 1979.) (4) i jednog od njezinih protokola o financiranju EMEP-a (Program suradnje za praćenje i ocjenu dalekosežnog prekograničnog prijenosa onečišćujućih tvari u zraku u Europi) (5);
   budući da se člankom 130.r stavkom 2. Ugovora predviđa da se mjere Zajednice trebaju temeljiti na načelima poduzimanja preventivnih radnji te da štete nanesene okolišu treba kao prioritet ispraviti na izvoru; budući da ova načela, što se tiče onečišćenja zraka, sadržava nekoliko pravnih akata Zajednice o smanjenju emisije dušičnih oksida iz glavnih izvora (motorna vozila i veliki pogoni za izgaranje);
   budući da je načelo ispravljanja na izvoru jedan od ciljeva Protokola o Nox-u Konvencije koji posebno utvrđuje opći cilj stabiliziranja ukupnih emisija dušikovih oksida i osigurava primjenu emisijskih normi te usvajanje mjera protiv onečišćenja, pri čemu prema potrebi zadržava pravo pooštrenja obveza za naknadne pregovore;
   budući da je uporaba najbolje dostupne tehnologije koja ne zahtijeva prekomjerne troškove, kako je određeno u temeljnim obvezama Protokola, unesena u pravo Zajednice o borbi protiv onečišćenja zraka industrijskog podrijetla još 1984.; budući da je to isto načelo, od 1989., postalo osnovnom filozofijom za smanjenje emisije iz motornih vozila;
   budući da bi, s obzirom na štetu koju izaziva za okoliš, a u svjetlu prekogranične prirode dalekosežnih onečišćenja zraka zbog emisije dušikovih oksida, trebala postojati zajednička akcija na međunarodnoj razini; budući da bi Zajednica trebala pristupiti Protokolu o smanjenju emisije dušičnih oksida ili njihovih prekograničnih strujanja;
   budući da je stabilizacija ukupnih emisija dušikovih oksida prvi značajan korak; budući da u Zajednici kao cjelini postoji potreba značajnog smanjenja razine sadašnjih emisija i dušikovih oksida i svih dušikovih onečišćujućih tvari,
   ODLUČILO JE:
   Članak 1.
   Europska ekonomska zajednica ovime pristupa Protokolu o nadzoru emisija dušikovih oksida ili njihovih prekograničnih strujanja uz Konvenciju o dalekosežnom prekograničnom onečišćenju zraka iz 1979. godine.
   Tekst navedenog Protokola priložen je ovoj Odluci.
   Članak 2.
   Predsjednik Vijeća polaže instrument o pristupanju u skladu s člankom 14. Protokola.

      Sastavljeno u Bruxellesu 17. svibnja 1993.

            Za Vijeće

            Predsjednik

         J. HILDEN

      (1)  SL C 230, 4.9.1991., str. 61.

      (2)  SL C 150, 15.6.1992., str. 226.

      (3)  SL C 40, 17.2.1992., str. 11.

      (4)  SL L 171, 27.6.1981., str. 11.

      (5)  SL L 181, 4.7.1986., str. 1.


title: Odluka Vijeća (EU) 2017/1535 od 4. rujna 2017. o donošenju stajališta Vijeća o nacrtu izmjene proračuna br. 4 Europske unije za financijsku godinu 2017.

text:
               9.9.2017

               HR

               Službeni list Europske unije

               L 233/6

         ODLUKA VIJEĆA (EU) 2017/1535
   od 4. rujna 2017.
   o donošenju stajališta Vijeća o nacrtu izmjene proračuna br. 4 Europske unije za financijsku godinu 2017.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

               —

               proračun Unije za financijsku godinu 2017. konačno je donesen 1. prosinca 2016. (2),

               —

               Komisija je 27. lipnja 2017. podnijela prijedlog koji sadrži nacrt izmjene proračuna br. 4 za opći proračun za financijsku godinu 2017.,

         ODLUČILO JE:
   Jedini članak
   Stajalište Vijeća o nacrtu izmjene proračuna br. 4 Europske unije za financijsku godinu 2017. doneseno je 4. rujna 2017.
   Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

      Sastavljeno u Bruxellesu 4. rujna 2017.

            Za Vijeće

            Predsjednik

         M. MAASIKAS

      (1)  SL L 298, 26.10.2012., str. 1.

      (2)  SL L 51, 28.2.2017., str. 1.


title: 2014/399/EU: Odluka Vijeća od 24. lipnja 2014. o utvrđivanju stajališta koje u ime Europske unije treba donijeti u Glavnom vijeću Svjetske trgovinske organizacije o pristupanju Islamske Republike Afganistana Svjetskoj trgovinskoj organizaciji

text:
               27.6.2014

               HR

               Službeni list Europske unije

               L 188/66

         ODLUKA VIJEĆA
   od 24. lipnja 2014.
   o utvrđivanju stajališta koje u ime Europske unije treba donijeti u Glavnom vijeću Svjetske trgovinske organizacije o pristupanju Islamske Republike Afganistana Svjetskoj trgovinskoj organizaciji

      (2014/399/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2. i članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Vlada Islamske Republike Afganistana podnijela je 21. studenoga 2004. zahtjev za pristupanje Marakeškom sporazumu o osnivanju Svjetske trgovinske organizacije (WTO) u skladu s člankom XII. tog Sporazuma.

               (2)

               Radna skupina za pristupanje Islamske Republike Afganistana osnovana je 13. prosinca 2004. kako bi se postigao sporazum o uvjetima pristupanja prihvatljivima za Islamsku Republiku Afganistan i sve članice WTO-a.

               (3)

               Komisija je u ime Unije u pregovorima dogovorila opsežan niz obveza Islamske Republike Afganistana u području otvaranja tržišta koje zadovoljavaju zahtjeve Unije.

               (4)

               Te su obveze sada sadržane u Protokolu o pristupanju Islamske Republike Afganistana WTO-u („Protokol o pristupanju”).

               (5)

               Očekuje se da će pristupanje WTO-u imati pozitivan i dugotrajan učinak na proces gospodarskih reformi i održiv razvoj u Islamskoj Republici Afganistanu.

               (6)

               Protokol o pristupanju stoga bi trebalo odobriti.

               (7)

               Člankom XII. Sporazuma o osnivanju WTO-a predviđa se da se uvjeti pristupanja dogovaraju između članice pristupnice i WTO-a te da uvjete pristupanja sa strane WTO-a odobrava Ministarska konferencija WTO-a. Člankom IV. stavkom 2. Sporazuma o osnivanju WTO-a predviđa se da u razdobljima između sastanaka Ministarske konferencije Glavno vijeće obavlja njezine zadaće.

               (8)

               U skladu s tim potrebno je utvrditi stajalište koje u ime Europske unije treba donijeti u Glavnom vijeću Svjetske trgovinske organizacije o pristupanju Islamske Republike Afganistana WTO-u,

         DONIJELO JE OVU ODLUKU:
   Članak 1.
   Stajalište koje u ime Europske unije treba donijeti u Glavnom vijeću Svjetske trgovinske organizacije o pristupanju Islamske Republike Afganistana Svjetskoj trgovinskoj organizaciji jest odobriti pristupanje.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 24. lipnja 2014.

            Za Vijeće

            Predsjednik

         E. VENIZELOS


title: Odluka Vijeća (EU) 2015/355 od 2. ožujka 2015. o donošenju poslovnika Odbora Europskog razvojnog fonda

text:
               5.3.2015

               HR

               Službeni list Europske unije

               L 61/17

         ODLUKA VIJEĆA (EU) 2015/355
   od 2. ožujka 2015.
   o donošenju poslovnika Odbora Europskog razvojnog fonda
   VIJEĆE EUROPSKE UNIJE,
   uzimajući u obzir Ugovor o Europskoj uniji,
   uzimajući u obzir Ugovor o funkcioniranju Europske unije,
   uzimajući u obzir Unutarnji sporazum između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koja se primjenjuje dio četvrti Ugovora o funkcioniranju Europske Unije (1) („Unutarnji sporazum”), a posebno njegov članak 8. stavak 5.,
   uzimajući u obzir prijedlog Europske komisije,
   budući da:

               (1)

               Sporazumom o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisanim u Cotonouu, dana 23. lipnja 2000. (2), kako je prvi put izmijenjen u Luxembourgu 25. lipnja 2005. (3) i kako je drugi put izmijenjen u Ouagadougouu 22. lipnja 2010. (4) („Sporazum o partnerstvu AKP-EU”), predviđa se utvrđivanje financijskih protokola za svako razdoblje od pet godina.

               (2)

               Predstavnici vlada država članica koji su se sastali u okviru Vijeća, 26. lipnja 2013. donijeli su Unutarnji sporazum u skladu sa Sporazumom o partnerstvu AKP-EU, kojim se predviđa osnivanje Odbora Europskog razvojnog fonda koji se sastoji od predstavnika vlada država članica.

               (3)

               U poslovniku Odbora Europskog razvojnog fonda trebalo bi uzeti u obzir odgovarajuće odredbe Odluke Vijeća 2013/755/EU (5) i Uredbe Vijeća (EU) 2015/322 (6).

         DONIJELO JE OVU ODLUKU:
   Članak 1.
   Donosi se poslovnik Odbora Europskog razvojnog fonda, kako je utvrđen u Prilogu.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 2. ožujka 2015.

            Za Vijeće

            Predsjednica

         D. REIZNIECE-OZOLA

      (1)  SL L 210, 6.8.2013., str. 1.

      (2)  SL L 317, 15.12.2000., str. 3.

      (3)  SL L 287, 28.10.2005., str. 4.

      (4)  SL L 287, 4.11.2010., str. 3.

      (5)  Odluka Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj uniji („Odluka o prekomorskom pridruživanju”) (SL L 344, 19.12.2013., str. 1.).

      (6)  Uredba Vijeća (EU) 2015/322 od 2. ožujka 2015. o provedbi 11. Europskog razvojnog fonda (SL L 58, 3.3.2015., str. 1.).

      PRILOG

         POSLOVNIK ODBORA EUROPSKOG RAZVOJNOG FONDA

      Članak 1.
      Sastav
      Odbor Europskog razvojnog fonda (dalje u tekstu „Odbor”) čine delegacije država članica (dalje u tekstu „delegacije”), a njime predsjeda predstavnik Komisije.
      Promatrač iz Europske investicijske banke (EIB) sudjeluje u radu Odbora kada je riječ o pitanjima koja se odnose na EIB.
      Na sastancima Odbora kao promatrač prisutan je predstavnik Glavnog tajništva Vijeća.
      Članak 2.
      Upućivanje predmeta Odboru
      1.   Predmeti se Odboru upućuju u slučajevima i u skladu s postupcima koji su utvrđeni u Uredbi Vijeća (EU) 2015/322 (1) („Provedbena uredba o 11. ERF-u”), osobito u njezinim člancima 7., 9. i 14. i, prema potrebi, u Odluci Vijeća 2013/755/EU (2) („Odluka o prekomorskom pridruživanju”). S obzirom na odgovornosti koje su mu dodijeljene Odlukom o prekomorskom pridruživanju, Odbor se naziva: „Odbor ERF-PZP”.
      2.   Osim upućenih predmeta iz stavka 1.:

                  (a)

                  Komisija na svojoj internetskoj stranici pravovremeno objavljuje odluke donesene na temelju članaka 14. i 15. Provedbene uredbe o 11. ERF-u te u skladu s time obavješćuje Odbor najbržim i najpouzdanijim elektroničkim putem;

                  (b)

                  Predsjednik obavješćuje Odbor o svim kašnjenjima ili teškoćama u provedbi godišnjih programa djelovanja, pojedinačnih i posebnih mjera, uključujući informacije pružene unaprijed o suspenziji i nastavku programâ proračunske potpore, koji bi mogli dovesti do značajnih dodatnih obveza ili suštinskih promjena koje bi mogle uzrokovati obvezno upućivanje na temelju odredaba Provedbene uredbe o 11. ERF-u.

            Članak 3.
      Sazivanje sastanka
      1.   Sastanke Odbora saziva predsjednik na vlastitu inicijativu ili na zahtjev neke države članice.
      2.   Moguće je sazvati zajedničke sastanke s drugim odborima kako bi se raspravilo o pitanjima koja potpadaju pod njihova područja nadležnosti.
      Članak 4.
      Dnevni red
      1.   Predsjednik priprema nacrt dnevnog reda i podnosi ga Odboru.
      2.   U dnevnom redu ističe se razlika između:

                  a)

                  nacrtâ mjera koje treba donijeti Komisija, a o kojima se traži mišljenje Odbora, u skladu s postupkom iz članka 14. Provedbene uredbe o 11. ERF-u;

                  b)

                  ostalih pitanja podnesenih Odboru u svrhu informiranja ili jednostavne razmjene mišljenja na inicijativu predsjednika ili na pisani zahtjev člana Odbora.

            3.   Svaka delegacija može zatražiti uvrštenje točke na dnevni red sastanka Odbora. Relevantne informacije o tim točkama moguće je iznijeti usmeno ili, prema potrebi, naknadno u pisanom obliku.
      4.   Dnevni red uključuje odobravanje zapisnika s prethodnog sastanka.
      5.   Kad god su dostupne ažurirane informacije, a najmanje svaka tri mjeseca, dnevnom redu prilaže se okvirni dugoročni plan predstojećih sastanaka. Taj plan uključuje točke koje se podnose radi davanja mišljenja te strateška pitanja o ERF-u u cjelini koja se podnose u svrhu informiranja i/ili razmjene mišljenja. Taj plan uključuje točke koje će se podnijeti Odboru tijekom nadolazećeg razdoblja od šest mjeseci. U planovima se, koliko je to moguće, navode točke koje će vjerojatno biti podnesene Odboru tijekom nadolazećeg razdoblja od šest mjeseci.
      Članak 5.
      Dokumentacija koja se šalje ili dostavlja članovima Odbora
      1.   Predsjednik članovima Odbora dostavlja poziv na sastanak i nacrt dnevnog reda sastanka, kao i nacrt mjera o kojima se traži mišljenje Odbora, i to u dostatnom roku prije sastanka, uzimajući u obzir žurnost i složenost predmeta, a u svakom slučaju najkasnije 21 kalendarski dan prije datuma sastanka. Ostali dokumenti u vezi sa sastankom, osobito dokumenti za informiranje i razmjenu mišljenja, dostavljaju se, ako je to moguće, u istom roku.
      Svi dokumenti dostavljaju se u skladu s člankom 15. stavcima 2. i 3.
      2.   U hitnim slučajevima te ako se donesena mjera mora odmah primijeniti, predsjednik može na vlastitu inicijativu ili na zahtjev člana Odbora skratiti rok za podnošenje dokumenata iz stavka 1. Taj rok ne smije biti kraći od sedam kalendarskih dana. Takve hitne slučajeve Komisija mora valjano obrazložiti u pisanom obliku.
      3.   Iznimno, u slučajevima iznimne hitnosti u partnerskoj zemlji ili regiji, kao što su teške gospodarske, socijalne i političke prilike, prirodne katastrofe koje su pogodile zemlju primateljicu, i humanitarne krize ili druge slične vanjske okolnosti koje zahtijevaju vrlo brzu reakciju, predsjednik može, na zahtjev člana Odbora ili na vlastitu inicijativu, odstupiti od rokova utvrđenih u stavcima 1. i 2. Takve slučajeve iznimne hitnosti Komisija mora valjano obrazložiti u pisanom obliku.
      4.   Stavci 2. i 3. ne primjenjuju se na strateške dokumente i višegodišnje okvirne programe te njihove prilagodbe koje su posljedica preispitivanja u sredini razdoblja i preispitivanja na kraju razdoblja iz članka 7. stavka 2. Provedbene uredbe o 11. ERF-u.
      5.   U slučaju kada je nacrt mjera dostavljen Odboru na donošenje mišljenja usmenim postupkom, delegacije obavješćuju tajništvo Odbora pisanim putem najkasnije tri radna dana prije dana sastanka o:

                  (a)

                  onim točkama za koje načelno već mogu dati svoj pristanak i koje predlažu da se uvrste kao točke „A” (s komentarima ili zahtjevima za dodatne informacije ili bez njih); te

                  (b)

                  onim točkama o kojima smatraju da je potrebno dodatno raspravljati i koje predlažu da se uvrste kao točke „B”

            na dnevni red iz članka 4. stavka 1.;
      Na zahtjev države članice bilo koja točka „A” može se podnijeti na raspravu i prenijeti na popis točaka „B” što je prije moguće ili, iznimno, na sastanku.
      Sve komentare i zahtjeve za dodatne informacije delegacije upućuju pisanim putem i, kad god je to moguće, najkasnije tri dana prije datuma sastanka.
      Komisija dostavlja dodatne informacije i odgovara na sve komentare, kad god je to moguće, pisanim putem i najmanje jedan dan prije održavanja sastanka.
      6.   U opravdanim krajnje hitnim slučajevima Komisija može primijeniti i postupak iz članka 14. stavka 4. Provedbene uredbe o 11. ERF-u. U takvim slučajevima, predsjednik dostavlja mjere Odboru u roku 14 od dana njihova donošenja kako bi dobio njegovo mišljenje.
      Članak 6.
      Slanje programskih dokumenata Zajedničkoj parlamentarnoj skupštini
      U skladu s člankom 7. stavkom 1. Provedbene uredbe o 11. ERF-u, tajništvo Odbora poslat će programske dokumente Zajedničkoj parlamentarnoj skupštini radi informiranja u isto vrijeme kada ih pošalje delegacijama u Odboru.
      Članak 7.
      Mišljenje Odbora
      1.   O predmetu koji se Odboru podnosi na davanje mišljenja raspravlja se prema uvjetima i u skladu s postupkom utvrđenim u članku 14. stavku 3. odnosno članku 14. stavku 4. Provedbene uredbe o 11. ERF-a te članku 8. stavcima 2. i 3. Unutarnjeg sporazuma između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020. godine, u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (3) („Unutarnji sporazum”).
      2.   Osim ako se član Odbora usprotivi, predsjednik može bez formalnog glasovanja utvrditi da je odbor konsenzusom donio pozitivno mišljenje o nacrtu mjera.
      3.   Kada se primjenjuje usmeni postupak, a u nacrt mjera se na sastanku unesu suštinske promjene ili dodaju novi činjenični elementi, predsjednik može na vlastitu inicijativu ili na zahtjev države članice, glasovanje o pojedinačnoj točki dnevnog reda odgoditi do kraja sastanka ili do sljedećeg sastanka.
      4.   Ako na temelju stavka 3. predsjednik odluči da neće odgoditi glasovanje kao što je zatražila jedna delegacija ili više njih, delegacija koja je to zatražila ili više njih mogu uložiti rezervu koju je moguće povući u roku od najviše tri radna dana od dana nakon sastanka. Mišljenje Odbora bilježi se kao konačno po isteku tog roka. Komisija obavješćuje države članice o konačnom stajalištu države članice (država članica) čija je delegacija (delegacije) u Odboru uložila (uložile) rezervu.
      5.   Pridržavajući se drugog podstavka ovog stavka, ako dokumenti o određenoj točki dnevnog reda nisu poslani članovima Odbora u roku koji je predviđen člankom 5. stavcima 1. i 2., glasovanje o točki odgađa se do sljedećeg sastanka.
      Na prijedlog predsjednika ili na zahtjev člana Odbora, Odbor može običnom većinom svojih članova odlučiti da će tu točku zadržati na dnevnom redu zbog hitnosti predmeta. Prema potrebi može se primijeniti pisani postupak predviđen člankom 11. ovog Poslovnika.
      6.   U okviru ispitivanja godišnjih ili višegodišnjih programa djelovanja, svaka delegacija može zatražiti povlačenje projekta ili programa iz programa djelovanja. Ako taj zahtjev podupire blokirajuća manjina delegacija, kako je utvrđeno u članku 8. stavku 3. Unutarnjeg sporazuma u vezi s člankom 8. stavkom 2. Unutarnjeg sporazuma, Komisija donosi program djelovanja bez dotičnog projekta ili programa. Osim ako Komisija u skladu sa stajalištima delegacija u Odboru želi da se povučeni projekt ili program nastavi, taj program ili projekt se, u kasnijoj fazi, ponovno podnosi Odboru izvan programa djelovanja u obliku individualne mjere, koju zatim Komisija donosi u skladu s postupkom utvrđenim u članku 14. Provedbene uredbe o 11. ERF-u.
      Članak 8.
      Razmjena mišljenja
      1.   Svaka delegacija može u svakom trenutku pozvati Komisiju da Odboru dostavi informacije i održi razmjenu mišljenja o pitanjima koja se tiču zadaća opisanih u članku 3. stavku 3., članku 7. stavku 2. i članku 14. stavku 2. Provedbene uredbe o 11. ERF-u. Svako ocjenjivanje, uključujući preporuke i praćenje djelovanja, može se također raspraviti unutar Odbora ERF-a na zahtjev države članice u skladu s člankom 18. stavkom 2. Provedbene uredbe o 11. ERF-u. Kao što je utvrđeno u članku 18. stavku 4. Provedbene uredbe o 11. ERF-u, Komisija preispituje napredak postignut u provedbi 11. ERF-a, uključujući nacionalne okvirne programe, te Vijeću dostavlja izvješća o provedbi na godišnjoj razini, počevši od 2015. Na zahtjev države članice Odbor može raspravljati i o tom izvješću.
      2.   Delegacije mogu slijedom takvih razmjena mišljenja izraditi preporuke koje Komisija uzima u obzir. U zapisniku Odbora moraju biti zabilježene iznesene napomene. Napomena koja dobije potporu kvalificirane većine delegacija, kako je utvrđeno u članku 8. stavku 3. Unutarnjeg sporazuma u vezi s člankom 8. stavkom 2. Unutarnjeg sporazuma, bilježi se kao preporuka.
      Članak 9.
      Zastupanje i kvorum
      1.   Svaka delegacija smatra se jednim članom Odbora. Svaka država članica sama odlučuje o sastavu svoje delegacije te o tome izvješćuje predsjednika.
      2.   Uz odobrenje predsjednika, u pratnji delegacija mogu biti nevladini stručnjaci, na trošak dotične države članice.
      Predsjedniku se u razumnom roku, a u svakom slučaju najkasnije pet kalendarskih dana prije datuma sastanka odbora priopćuju sljedeće informacije:

                  (a)

                  sastav svake delegacije, osim ako je takav sastav predsjedniku već poznat;

                  (b)

                  imena i funkcije svih stručnjaka u pratnji delegacija te razlozi zbog kojih je njihova prisutnost potrebna.

            Ako predsjednik prije održavanja odgovarajućeg sastanka Odbora ne iznese prigovor na sudjelovanje stručnjaka, smatra se da je dao odobrenje.
      Predsjednik prije sastanka obavješćuje delegacije o sudjelovanju nevladinog stručnjaka, kao i o organizaciji koju on predstavlja.
      3.   Jedna delegacija može, ako je potrebno, zastupati najviše još jednu državu članicu. Tako zastupana delegacija mora o tome prije početka sastanka pisanim putem obavijestiti predsjednika.
      4.   Kvorum potreban za rasprave Odbora jest onaj koji se zahtijeva za usvajanje mišljenja kvalificiranom većinom, u skladu s člankom 14. stavcima 3. i 4. Provedbene uredbe o 11. ERF-u.
      Članak 10.
      Treće osobe i stručnjaci
      1.   Predstavnici država pristupnica pozivaju se na sastanke Odbora počevši od datuma potpisivanja Ugovora o pristupanju.
      2.   Radi razmatranja određenih točaka na dnevnom redu predsjednik može, na vlastitu inicijativu ili na zahtjev člana Odbora, odlučiti pozvati predstavnike ostalih trećih strana ili druge stručnjake. Međutim, države članice mogu se običnom većinom usprotiviti njihovu sudjelovanju na sastanku.
      3.   Predstavnici trećih strana i stručnjaci iz stavaka 1. i 2. te oni navedeni u članku 9. stavku 2. nisu prisutni tijekom glasovanja Odbora niti u njemu sudjeluju.
      Članak 11.
      Pisani postupak
      1.   Predsjednik može u opravdanim slučajevima dobiti mišljenje odbora pisanim postupkom. Predsjednik članovima Odbora priopćuje prijedlog nacrta mjera i utvrđuje rok za dostavu mišljenja s obzirom na žurnost predmeta.
      Delegacije za donošenje stajališta imaju 21 kalendarski dan od dana slanja prijedloga. Smatra se da svaka delegacija Odbora koja prije isteka roka određenog u priopćenju ne izrazi svoje protivljenje ili namjeru da bude suzdržana daje svoju prešutnu suglasnost s prijedlogom.
      U hitnim ili iznimno hitnim slučajevima u partnerskoj zemlji ili regiji, primjenjuju se rokovi iz članka 5. stavaka 2. i 3. Takve slučajeve hitnost ili iznimne hitnost Komisija mora valjano obrazložiti u pisanom obliku.
      2.   Međutim, ako član Odbora zatraži da se nacrt mjera razmatra na sastanku, pisani postupak time završava, a predložene mjere prenose se na sljedeći sastanak.
      3.   Komisija bez odgode, a najkasnije sedam kalendarskih dana nakon isteka roka, pisanim putem obavješćuje članove Odbora o ishodu pisanog postupka.
      Članak 12.
      Potpora tajništva
      Usluge tajništva Odboru osigurava Komisija.
      Članak 13.
      Zapisnik i sažeto izvješće sa sastanaka
      Zapisnik sa svakog sastanka sastavlja se pod nadzorom predsjednika i sadržava mišljenja o predloženim mjerama i stajališta iznesena na sastanku. Zapisnik se članovima Odbora šalje bez odgode te, kad god je to moguće, u roku od 14 kalendarskih dana od sastanka. Za sastanke koji se održavaju u razmaku od četiri tjedna ili manje, zapisnik se šalje najkasnije sedam kalendarskih dana prije sljedećeg sastanka.
      Delegacije predsjedniku upućuju sve eventualne pisane komentare na zapisnik. Odbor se o tome izvješćuje; ako postoje neslaganja, Odbor raspravlja o predloženoj izmjeni. Ako se neslaganje nastavi, predložena izmjena prilaže se zapisniku.
      Članak 14.
      Popis prisutnih
      1.   Predsjednik na svakom sastanku sastavlja popis prisutnih sudionika, navodeći iz kojih tijela sudionici dolaze. Popis prisutnih dostavlja se sudionicima za vrijeme trajanja sastanka.
      2.   Na početku svakog sastanka svako izaslanstvo čije sudjelovanje u radu predstavlja sukob interesa u pogledu posebne točke dnevnog reda obavješćuje predsjednika o tome. Nadalje, svaka osoba koju je država članica imenovala te stručnjaci kojima je predsjednik odobrio sudjelovanje na sastanku u skladu s člankom 9. stavkom 2. i člankom 10. stavkom 2. te predstavnici trećih osoba koji su pozvani na sastanak u skladu s člankom 10. obavješćuju predsjednika o mogućem sukobu interesa u pogledu određene točke dnevnog reda.
      U slučaju takvog sukoba interesa dotična se osoba na zahtjev predsjednika povlači sa sastanka tijekom rasprave o određenim točkama dnevnog reda.
      Članak 15.
      Dopisivanje
      1.   Dopisi u vezi s Odborom naslovljavaju se na Komisiju, na pažnju tajništva Odbora.
      2.   Dopisi koje tajništvo upućuje delegacijama šalju se stalnom predstavništvu dotične države članice najbržim i najpouzdanijim elektroničkim putem. Ako stalno predstavništvo Komisiji naznači posebnu središnju elektroničku adresu za dopisivanje u vezi s radom Odbora, ta se adresa koristi za dopisivanje. Osim toga, dopis se može nasloviti izravno na osobe koje su države članice imenovale svojim predstavnicima u Odboru.
      3.   Osim u iznimnim okolnostima, dopisi koji se razmjenjuju između Komisije i delegacija u oba se smjera šalju elektroničkim putem koji osigurava Komisija.
      Članak 16.
      Pristup dokumentima i povjerljivost
      1.   Zahtjevi za pristup dokumentima Odbora obrađuju se u skladu s Uredbom (EZ) br. 1049/2001 Europskog parlamenta i Vijeća (4). O zahtjevima za pristup tim dokumentima odlučuje Komisija u skladu sa svojim Poslovnikom (5). Ako je zahtjev upućen državi članici, dotična država članica primjenjuje članak 5. Uredbe (EZ) br. 1049/2001.
      2.   Rasprave Odbora povjerljive su.
      3.   Dokumenti podneseni članovima Odbora, stručnjacima i predstavnicima trećih strana povjerljivi su, osim ako je pristup tim dokumentima odobren u skladu sa stavkom 1. ili ako ih Komisija na drugi način objavi.
      4.   Članovi odbora, kao i stručnjaci i predstavnici trećih strana moraju poštovati obveze čuvanja povjerljivosti predviđene ovim člankom. Predsjednik osigurava da su stručnjaci i predstavnici trećih strana upoznati sa svojom obvezom čuvanja povjerljivosti.
      Članak 17.
      Zaštita osobnih podataka
      Odbor i njegove radne skupine obrađuju osobne podatke u skladu s Uredbom (EZ) br. 45/2001 Europskog parlamenta i Vijeća (6), za što je odgovoran predsjednik kao voditelj obrade u smislu članka 2. točke (d) te Uredbe.
      Članak 18.
      Tekući troškovi
      1.   Tekuće troškove Odbora, uključujući putne troškove za jednog sudionika po državi članici, snosi Komisija.
      Ako dodijeljena odobrena sredstva to omogućuju i u granicama tih odobrenih sredstava, Komisija pokriva putne troškove za dva člana delegacije koji to zahtjevom zatraže.
      2.   Prostorije i materijalna sredstva koja su potrebna za rad Odbora osigurava Komisija.

         (1)  Uredba Vijeća (EU) 2015/322 od 2. ožujka 2015. o provedbi 11. Europskog razvojnog fonda (SL L 58, 3.3.2015., str. 1.).

         (2)  Odluka Vijeća 2013/755/EU od 25. studenoga 2013. o pridruživanju prekomorskih zemalja i područja Europskoj uniji („Odluka o prekomorskom pridruživanju”) (SL L 344, 19.12.2013., str. 1.).

         (3)  SL L 210, 6.8.2013., str. 1.

         (4)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

         (5)  Poslovnik Komisije (C(2000) 3614) (SL L 308, 8.12.2000., str. 26.).

         (6)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).


title: 2007/126/PUP: Odluka Vijeća od 12. veljače 2007. o utvrđivanju posebnog programa „Kazneno pravosuđe” kao dijela Općeg programa temeljnih prava i pravosuđa za razdoblje od 2007. do 2013.

text:
               19/Sv. 006

               HR

               Službeni list Europske unije

               63

         32007D0126

               L 058/13

               SLUŽBENI LIST EUROPSKE UNIJE

               12.02.2007.

      ODLUKA VIJEĆA

   od 12. veljače 2007.
   o utvrđivanju posebnog programa „Kazneno pravosuđe” kao dijela Općeg programa temeljnih prava i pravosuđa za razdoblje od 2007. do 2013.
   (2007/126/PUP)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. i članak 34. stavak 2. točku (c),
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               U članku 29. Ugovora o Europskoj uniji navodi se da je cilj Unije državljanima osigurati visoku razinu sigurnosti u području slobode, sigurnosti i pravde razvijanjem zajedničkih mjera država članica u području pravosudne suradnje u kaznenim stvarima.

               (2)

               Prema članku 31. Ugovora o Europskoj uniji, zajedničko djelovanje u kaznenim stvarima uključuje posebno suradnju među nadležnim tijelima država članica.

               (3)

               Polazeći od zaključaka Europskog vijeća iz Tamperea, Haški program, koji je Europsko vijeće usvojilo u studenom 2004., ponovno potvrđuje da je prioritetna zadaća jačanje slobode, sigurnosti i pravde u Europskoj uniji, posebno poboljšavanjem pravosudne suradnje u kaznenim stvarima na temelju načela uzajamnog priznavanja.

               (4)

               Okvirni program utvrđen Odlukom Vijeća 2002/630/PUP od 22. srpnja 2002. o donošenju okvirnog programa o policijskoj i pravosudnoj suradnji u kaznenim stvarima (AGIS) (2) u znatnoj je mjeri pridonio jačanju suradnje između policije i drugih tijela nadležnih za izvršavanje zakona i sudstva u državama članicama te poboljšanju uzajamnog razumijevanja i povjerenja između njihovih policijskih, sudskih, pravnih i administrativnih sustava.

               (5)

               Ambiciozne ciljeve postavljene u Ugovoru o Europskoj uniji i Haškom programu trebalo bi ostvariti uspostavljanjem fleksibilnog i učinkovitog programa koji će olakšati planiranje i provedbu.

               (6)

               Program bi trebao poboljšati uzajamno povjerenje u okviru pravosuđa. Prema Haškom programu, uzajamno bi povjerenje trebalo jačati razvijanjem mreža pravosudnih organizacija i institucija, poboljšanjem osposobljavanja pravosudnih profesija, razvojem ocjenjivanja provedbe politika EU-a u području pravosuđa, poštujući pritom u potpunosti neovisnost sudstva povećanjem istraživanja u području pravosudne suradnje i potporom operativnim projektima među državama članicama radi osuvremenjivanja pravosuđa.

               (7)

               Program bi također trebao olakšati primjenu načela uzajamnog priznavanja poboljšanjem međusobnog poznavanja prijašnjih presuda donesenih u Europskoj uniji, posebno stvaranjem računalnog sustava za razmjenu informacija iz kaznene evidencije.

               (8)

               Europska mreža za sudačko osposobljavanje, koju su osnovale institucije izričito odgovorne za osposobljavanje profesionalnih djelatnika u sudstvu svih država članica promiče programe osposobljavanja sudaca i državnih odvjetnika sa stvarnom europskom dimenzijom. To pridonosi jačanju uzajamnog povjerenja i poboljšava međusobno razumijevanje pravosudnih tijela i različitih pravnih sustava.

               (9)

               Budući da države članice ne mogu u dovoljnoj mjeri ostvariti ciljeve ove Odluke i da se stoga ti ciljevi, zbog obima ili utjecaja programa, mogu bolje postići na razini Europske unije, Vijeće može usvojiti mjere u skladu s načelom supsidijarnosti kako je utvrđeno u članku 5. Ugovora o osnivanju Europske zajednice, koje je za Uniju postalo primjenjivo na temelju članka 2. Ugovora o Europskoj uniji. U skladu s načelom proporcionalnosti utvrđenim u članku 5. Ugovora o osnivanju Europske zajednice ova Odluka ne prelazi okvire potrebne za postizanje tih ciljeva.

               (10)

               Uredba Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3), dalje u tekstu „Financijska uredba”, i Uredba Komisije (EZ, Euratom) br. 2342/2002 (4) od 23. prosinca 2002. o utvrđivanju podrobnih pravila za provedbu Uredbe Vijeća (EZ, Euratom) br. 1605/2002, koje štite financijske interese Zajednice, primjenjuju se uzimajući u obzir načela jednostavnosti i dosljednosti pri izboru proračunskih instrumenata, ograničenja broja slučajeva u kojima je Komisija izravno odgovorna za njihovu provedbu i upravljanje te zahtijevanu proporcionalnost između iznosa sredstava i administrativnog opterećenja povezanog s njihovim korištenjem.

               (11)

               Također bi trebalo poduzeti odgovarajuće mjere za sprječavanje nepravilnosti i prijevara te potrebne mjere za vraćanje izgubljenih, pogrešno plaćenih ili nepravilno korištenih sredstava u skladu s uredbama Vijeća (EZ, Euratom) br. 2988/95 od 18. prosinca 1995. o zaštiti financijskih interesa Zajednica (5), (Euratom, EZ) br. 2185/96 od 11. studenoga 1996. o pregledima i inspekcijama na licu mjesta koje provodi Komisija (6) i s Uredbom (EZ) br. 1073/1999 Europskog parlamenta i Vijeća od 25. svibnja 1999. o istragama koje provodi Europski ured za borbu protiv prijevara (OLAF) (7).

               (12)

               Financijska uredba zahtjeva usvajanje temeljnog akta koji bi regulirao bespovratna sredstva za poslovanje.

               (13)

               Mjere potrebne za provedbu ove Odluke trebale bi biti usvojene prema u njoj utvrđenim postupcima, uz pomoć odbora.

               (14)

               Primjereno je zamijeniti Odluku 2002/630/PUP od 1. siječnja 2007. ovom Odlukom i Odlukom kojom se utvrđuje poseban program „Sprječavanje i borba protiv kriminala”.

               (15)

               Kako bi se osigurala učinkovita i pravovremena provedba programa, ova bi se Odluka trebala početi primjenjivati od 1. siječnja 2007.,

         ODLUČILO JE:
   Članak 1.
   Predmet
   1.   Ovom se Odlukom utvrđuje poseban program „Kazneno pravosuđe”, dalje u tekstu „Program”, kao dio Općeg programa o temeljnim pravima i pravosuđu kako bi se pridonijelo jačanju područja slobode, sigurnosti i pravde.
   2.   Program obuhvaća razdoblje od 1. siječnja 2007. do 31. prosinca 2013.
   Članak 2.
   Opći ciljevi
   1.   Program ima sljedeće opće ciljeve:

               (a)

               promicati pravosudnu suradnju s ciljem pridonošenja stvaranju pravog europskog područja pravde u kaznenim stvarima koje se temelji na uzajamnom priznavanju i međusobnom povjerenju;

               (b)

               promicati sukladnost pravila primjenjivih u državama članicama koliko je to potrebno za poboljšanje pravosudne suradnje. Promicati smanjivanje postojećih pravnih zapreka dobrom funkcioniranju pravosudne suradnje radi jačanja koordinacije istraga i povećanja sukladnosti postojećih pravosudnih sustava u državama članicama s Europskom unijom u svrhu osiguranja odgovarajućih daljnjih mjera povezanih s istragama tijela nadležnih za izvršavanje zakona u državama članicama;

               (c)

               poboljšati kontakte i razmjenu informacija i najboljih postupaka među pravnim, pravosudnim i upravnim tijelima i pravnom strukom: odvjetnicima i drugim stručnjacima koji sudjeluju u radu pravosuđa te poticati osposobljavanje članova sudstva radi povećanja uzajamnog povjerenja;

               (d)

               nastaviti poboljšavati uzajamno povjerenje kako bi se osigurala zaštita prava žrtava i optuženika.

         2.   Ne dovodeći u pitanje ciljeve i ovlasti Europske zajednice, opći ciljevi Programa pridonose razvoju politika Zajednice, a posebno stvaranju pravosudnog područja.
   Članak 3.
   Posebni ciljevi
   Program ima sljedeće posebne ciljeve:

               (a)

               poticati pravosudnu suradnju u kaznenim stvarima usmjerenu na:

                           i.

                           promicanje uzajamnog priznavanja sudskih odluka i presuda;

                           ii.

                           uklanjanje zapreka stvorenih zbog razlika između pravosudnih sustava država članica, i na promicanje potrebnog usklađivanja materijalnog kaznenog prava koje se odnosi na teška kaznena djela, posebno ona s prekograničnom dimenzijom;

                           iii.

                           daljnje jačanje uspostave minimalnih standarda za aspekte procesnog kaznenog prava u svrhu promicanja praktičnih aspekata pravosudne suradnje;

                           iv.

                           jamčenje ispravne primjene pravosuđa izbjegavanjem sukoba sudskih nadležnosti;

                           v.

                           poboljšanje razmjene informacija korištenjem računalnih sustava, posebno informacija koje su dio nacionalnih kaznenih evidencija;

                           vi.

                           promicanje prava optuženika, kao i socijalne i pravne pomoći žrtvama;

                           vii.

                           poticanje država članica da jačaju suradnju s Eurojustom u borbi protiv prekograničnog organiziranog kriminala i drugih teških oblika kriminala;

                           viii.

                           promicanje mjera usmjerenih na učinkovitu ponovnu socijalizaciju počinitelja kaznenih djela, i to posebno maloljetnih počinitelja;

               (b)

               poboljšati međusobno poznavanje pravnih i pravosudnih sustava država članica u kaznenim stvarima te promicati i jačati umrežavanje, uzajamnu suradnju, razmjenu i širenje informacija, iskustava i najboljih praksi;

               (c)

               osigurati ispravnu provedbu, ispravnu i konkretnu primjenu i ocjenu instrumenata Unije u području pravosudne suradnje u kaznenim stvarima;

               (d)

               poboljšati informacije o pravnim sustavima u državama članicama i pristup pravnoj zaštiti;

               (e)

               promicati osposobljavanje sudaca, odvjetnika i diplomiranih pravnika i drugih stručnjaka uključenih u rad pravosuđa u području prava Unije i Zajednice;

               (f)

               ocjenjivati opće uvjete potrebne za razvoj uzajamnog povjerenja poboljšanjem međusobnog razumijevanja među pravosudnim tijelima i različitim pravnim sustavima, posebno u vezi provedbe politika EU-a u području pravosuđa;

               (g)

               razvijati i upotrebljavati računalni sustav za razmjenu informacija o kaznenim evidencijama i pružati potporu studijama o razvoju drugih vrsta razmjene informacija.

         Članak 4.
   Prihvatljive akcije
   Za ostvarenje općih i posebnih ciljeva iz članaka 2. i 3., Program, pod uvjetima utvrđenim u godišnjem programu rada, osigurava financijsku potporu za sljedeće vrste akcija:

               (a)

               posebne akcije Komisije, poput studija i istraživanja, oblikovanja i primjene posebnih projekata poput izgradnje računalnog sustava za razmjenu informacija o kaznenim evidencijama, anketa i pregleda, formuliranja pokazatelja i zajedničkih metodologija, prikupljanja, razvoja i širenja podataka i statistika, seminara, konferencija i stručnih sastanaka, organiziranja javnih kampanja i događanja, razvijanja i održavanja mrežnih stranica, pripremanja i širenja informativnih materijala, podupiranja i razvoja mreža nacionalnih stručnjaka, analitičke, nadzorne i ocjenjivačke aktivnosti; ili

               (b)

               posebne transnacionalne projekte u interesu Unije, koje predlože najmanje dvije države članice ili barem jedna država članica i jedna druga zemlja koja može biti ili država pristupnica ili država kandidatkinja za članstvo pod uvjetima utvrđenim godišnjim programima rada; ili

               (c)

               potporu aktivnostima nevladinih udruga ili drugih tijela čiji je cilj opći europski interes u skladu s općim ciljevima Programa pod uvjetima utvrđenim godišnjim programima rada; ili

               (d)

               bespovratna sredstva za poslovanje za sufinanciranje troškova vezanih uz stalni radni program Europske mreže za sudačko osposobljavanje čiji je cilj opći europski interes u području osposobljavanja sudstva;

               (e)

               nacionalne projekte u državama članicama koji su:

                           i.

                           priprema za transnacionalne projekte i/ili akcije Unije (mjere za pokretanje);

                           ii.

                           dopuna nadnacionalnim projektima i/ili akcijama Unije (dopunske mjere);

                           iii.

                           doprinos razvoju inovativnih metoda i/ili tehnologija koje se mogu prenijeti na akcije na razini Unije, ili razvoj takvih metoda ili tehnologija radi njihova prijenosa u druge države članice i/ili drugu zemlju koja može biti država pristupnica ili država kandidatkinja.

         Članak 5.
   Ciljne skupine
   Program je namijenjen, između ostalog, pravosudnim djelatnicima, predstavnicima službi za pomoć žrtvama i drugim stručnjacima koji sudjeluju u radu pravosuđa, nacionalnim tijelima i općenito državljanima Unije.
   Članak 6.
   Pristup programu
   1.   Pristup Programu otvoren je institucijama i javnim ili privatnim organizacijama, uključujući strukovne organizacije, sveučilišta, istraživačke institute i institucije za pravno i pravosudno osposobljavanje/daljnje usavršavanje pravosudnih djelatnika i nevladine udruge u državama članicama. Profitna tijela i organizacije imaju pristup Programu samo u sprezi s neprofitnim ili državnim tijelima.
   „Pravosudni djelatnici” su, između ostalog, suci, tužitelji, odvjetnici, pravni zastupnici, službenici ministarstva, sudski službenici, sudski izvršitelji, sudski tumači i drugi stručnjaci uključeni u rad pravosuđa u području kaznenog prava.
   2.   Treće zemlje ili međunarodne organizacije ne mogu predlagati transnacionalne projekte, ali mogu sudjelovati kao partneri.
   Članak 7.
   Vrste intervencija
   1.   Financijska potpora Zajednice može imati sljedeći pravni oblik:

               (a)

               bespovratna sredstva;

               (b)

               ugovori o javnoj nabavi.

         2.   Bespovratna sredstva Zajednice dodjeljuju se nakon poziva za dostavljanje prijedloga, osim u valjano obrazloženim izuzetnim hitnim slučajevima ili ako osobine korisnika onemogućavaju izbor bilo koga drugog za predmetnu akciju, i daju se kao bespovratna sredstva za poslovanje i bespovratna sredstva za mjere.
   U godišnjem programu rada utvrđuje se najniža stopa godišnjih izdataka koji se priznaju za bespovratna sredstva. Ta najniža stopa iznosi najmanje 65 %.
   Najviša stopa sufinanciranja troškova projekata utvrđuje se u godišnjem programu rada.
   3.   Nadalje, osiguravaju se i sredstva za popratne mjere putem ugovora o javnoj nabavi i u tom slučaju sredstva Zajednice pokrivaju nabavu i usluga i roba. To, između ostalog, pokriva izdatke za obavješćivanje i komunikaciju, pripremu, provedbu, nadzor, provjeru i ocjenjivanje projekata, politika, programa i zakonodavstva.
   Članak 8.
   Provedbene mjere
   1.   Komisija primjenjuje financijsku potporu Zajednice u skladu s Uredbom (EZ, Euratom) br. 1605/2002, dalje u tekstu „Financijska uredba”.
   2.   Za provedbu Programa Komisija do kraja rujna, u okvirima općih ciljeva iz članka 2., usvaja godišnji program rada u kojem su utvrđeni posebni ciljevi, tematski prioriteti, opisane popratne mjere iz članka 7. stavka 3. i, ako je to potrebno, popis potrebnih akcija.
   Godišnji program rada za 2007. godinu usvaja se u roku od tri mjeseca od stupanja na snagu ove Odluke.
   3.   Godišnji program rada usvaja se u skladu s postupkom upravljanja iz članka 11.
   4.   Postupci ocjenjivanja i dodjeljivanja bespovratnih sredstava za akcije uzimaju,između ostalog, u obzir sljedeće kriterije:

               (a)

               usklađenost s godišnjim programom rada, općim ciljevima iz članka 2. i mjerama iz članaka 3. i 4. poduzetim u različitim područjima;

               (b)

               kvalitetu predložene akcije u pogledu njezine koncepcije, organizacije, prezentacije i očekivanih rezultata;

               (c)

               iznos zatražen za financijsku potporu od strane Zajednice i njegovu primjerenost očekivanim rezultatima;

               (d)

               utjecaj očekivanih rezultata na opće ciljeve iz članka 2. i na mjere poduzete u različitim područjima kako je navedeno u člancima 3. i 4.

         5.   Zahtjevi za bespovratna sredstva za poslovanje iz članka 4. točke (c) i točke (d) ocjenjuju se uzimajući u obzir:

               (a)

               dosljednost s ciljevima programa;

               (b)

               kvalitetu planiranih aktivnosti;

               (c)

               vjerojatan multiplikacijski učinak tih aktivnosti u javnosti;

               (d)

               geografski učinak provedenih aktivnosti;

               (e)

               uključenost građana u organizaciju predmetnih tijela;

               (f)

               omjer troškova i koristi od predložene aktivnosti.

         6.   Odluke o akcijama predloženim prema članku 4. stavku 1. točki (a) Komisija usvaja u skladu s postupkom upravljanja iz članka 11. Odluke o akcijama predloženim u skladu s člankom 4. stavkom 1. točkama od (b) do (e) Komisija usvaja u skladu sa savjetodavnim postupkom iz članka 10.
   Odluke o zahtjevima za bespovratnim sredstvima koji uključuju profitna tijela ili organizacije, Komisija donosi u skladu s postupkom upravljanja iz članka 11.
   7.   Temeljem članka 113. stavka 2. Financijske uredbe, načelo postupnog smanjivanja ne primjenjuje se na potporu za poslovanje koja se daje Europskoj mreži za sudačko osposobljavanje jer je njezin cilj u općem europskom interesu.
   Članak 9.
   Odbor
   1.   Komisiji pomaže odbor sastavljen od predstavnika država članica, kojim predsjedava predstavnik Komisije (dalje u tekstu „Odbor”).
   2.   Odbor donosi svoj poslovnik.
   3.   Komisija može pozvati predstavnike zemalja pristupnica na informativne sastanke nakon sastanaka Odbora.
   Članak 10.
   Savjetodavni postupak
   1.   Pri pozivanju na ovaj članak, predstavnik Komisije Odboru podnosi nacrt mjera koje će biti poduzete. Odbor donosi svoje mišljenje o nacrtu u roku koji predsjedavajući utvrđuje prema hitnosti predmeta, ako je potrebno i glasovanjem.
   2.   Mišljenje se bilježi u zapisniku, a svaka država članica može zatražiti da se njezino mišljenje zapisnički zabilježi.
   3.   Komisija u što je moguće većoj mjeri uzima u obzir mišljenje Odbora. Komisija obavješćuje Odbor o načinu na koji je mišljenje uzeto u obzir.
   Članak 11.
   Postupak upravljanja
   1.   Pri pozivanju na ovaj članak predstavnik Komisije Odboru podnosi nacrt mjera koje se trebaju poduzeti. Odbor donosi svoje mišljenje o nacrtu u roku koji predsjedavajući utvrđuje prema hitnosti predmeta. U slučaju odluka koje Vijeće usvaja na prijedlog Komisije, mišljenje se donosi većinom iz članka 205. stavka 2. Ugovora o osnivanju Europske zajednice. Glasovi predstavnika država članica u Odboru ponderiraju se na način utvrđen u tom članku. Predsjedavajući ne glasuje.
   2.   Komisija usvaja mjere koje odmah stupaju na snagu. Međutim, ako mjere nisu u skladu s mišljenjem Odbora, Komisija ih odmah priopćuje Vijeću. U tom slučaju Komisija može odgoditi primjenu mjera o kojima je donijela odluku za razdoblje od tri mjeseca od dana takva priopćenja.
   3.   Vijeće može kvalificiranom većinom donijeti drukčiju odluku u roku previđenom u stavku 2.
   Članak 12.
   Komplementarnost
   1.   Nužno je međudjelovanje i komplementarnost s drugim instrumentima Unije i Zajednice, između ostalog, s posebnim programom „Kazneno pravosuđe”, kao dijelom Općeg programa o temeljnim pravima i pravosuđu i okvirnim programima Sigurnost i zaštita sloboda i Solidarnost i upravljanje migracijskim tokovima. Statistički element obavješćivanja o kaznenom pravosuđu razvija se u suradnji s državama članicama, koristeći prema potrebi statistički program Zajednice.
   2.   Program u svrhu provođenja mjera kojim se ostvaruju ciljevi obaju programa može dijeliti sredstva s drugim instrumentima Unije i Zajednice, posebno s posebnim programom „Građansko pravosuđe” kao dijelom Općeg programa temeljnih prava i pravosuđa.
   3.   Aktivnosti koje se financiraju u skladu s ovom Odlukom ne primaju financijsku potporu za istu svrhu iz drugih financijskih instrumenata Unije/Zajednice. Mora se osigurati da korisnici potpore iz Programa Komisiji dostavljaju informacije o sredstvima primljenim iz općeg proračuna Europske unije i iz drugih izvora, kao i informacije o aktualnim zahtjevima za financiranje.
   Članak 13.
   Proračunska sredstva
   Proračunska sredstva dodijeljena za akcije predviđene ovim Programom uključuju se u godišnja dodijeljena sredstva općeg proračuna Europske unije. Raspoloživa godišnja dodijeljena proračunska sredstva odobrava tijelo nadležno za proračun unutar financijskog okvira.
   Članak 14.
   Nadzor
   1.   Komisija osigurava da za svaku mjeru financiranu iz Programa korisnik potpore podnosi stručne i financijske izvještaje o napredovanju i da u roku od tri mjeseca od završetka akcije podnese završni izvještaj. Komisija određuje oblik i strukturu tih izvještaja.
   2.   Komisija osigurava da ugovori i sporazumi koji proizlaze iz provedbe Programa reguliraju posebno nadzor i financijsku kontrolu od strane Komisije (ili predstavnika kojeg je ona ovlastila), ako je potrebno i provjerama na licu mjesta, što uključuje i kontrolu uzoraka i revizije od strane Revizorskog suda.
   3.   Komisija osigurava da tijekom razdoblja od pet godina nakon zadnje uplate za bilo koju akciju korisnik financijske potpore čuva sve popratne dokumente o troškovima za tu akciju kako bi bili dostupni Komisiji.
   4.   Na temelju rezultata izvještaja i provjera na licu mjesta iz stavaka 1. i 2. Komisija osigurava da se, ako je to potrebno, prilagodi obujam ili uvjeti za dodjelu prvobitno odobrene financijske potpore, kao i vremenski raspored uplata.
   5.   Komisija osigurava poduzimanje svih drugih akcija potrebnih za provjeru da se financirane mjere provode ispravno i u skladu s odredbama ove Odluke i Financijske uredbe.
   Članak 15.
   Zaštita financijskih interesa Zajednice
   1.   Kad se provode mjere financirane u skladu s ovom Odlukom, Komisija osigurava zaštitu financijskih interesa Zajednice primjenom mjera za sprječavanje prijevare, korupcije i svih drugih nezakonitih djelatnosti učinkovitim provjerama i povratom neopravdano isplaćenih iznosa, a ako se otkriju nepravilnosti, sankcijama koje su učinkovite, proporcionalne i odvraćajuće u skladu s uredbama (EZ, Euratom) br. 2988/95, (Euratom, EZ) br. 2185/96 i (EZ) br. 1073/1999.
   2.   Na mjere Zajednice koje se financiraju na temelju ove Odluke primjenjuje se Uredba (EZ, Euratom) br. 2988/95 i Uredba (Euratom, EZ) br. 2185/96 za svako kršenje bilo koje odredbe prava Zajednice, uključujući kršenja ugovorne obveze propisane na temelju ovog Programa koja proizlaze iz djelovanja ili propusta od strane gospodarskog subjekta, koji zbog neopravdane stavke izdataka, ugrožava ili bi mogao ugroziti opći proračun Europske unije ili proračune kojima ona upravlja.
   3.   Komisija osigurava da se iznos financijske pomoći odobrene za neku akciju smanji, suspendira ili vrati, ako ona pronađe nepravilnosti, uključujući nepoštovanje odredbi ove Odluke, ili pojedinačnih odluka ili ugovora ili sporazuma kojima se daje određena financijska potpora, ili ako se pokaže da je, bez traženja odobrenja Komisije, ta akcija promijenjena na način koji je u suprotnosti s prirodom ili uvjetima provedbe tog projekta.
   4.   Ako se ne poštuju rokovi ili ako napredak u provedbi akcije samo djelomično opravdava dodijeljenu financijsku potporu, Komisija osigurava da se od korisnika potpore zatraži da se u određenom roku o tome izjasni. Ako korisnik ne ponudi zadovoljavajući odgovor, Komisija osigurava da se preostala financijska potpora može otkazati i zahtijevati povrat već isplaćenih iznosa.
   5.   Komisija osigurava da se svaka neopravdana uplata vrati Komisiji. Kamata se zaračunava na sve iznose koji ne budu pravovremeno vraćeni pod uvjetima utvrđenim u Financijskoj uredbi.
   Članak 16.
   Ocjenjivanje
   1.   Program se redovito nadzire kako bi se pratila provedba aktivnosti koje se provode u njegovom sklopu.
   2.   Komisija osigurava redovito, nezavisno i vanjsko ocjenjivanje programa.
   3.   Komisija Europskom parlamentu i Vijeću dostavlja:

               (a)

               godišnji prikaz provedbe Programa;

               (b)

               privremeni izvještaj o ocjenjivanju na temelju postignutih rezultata i kvalitativnih i kvantitativnih aspekata provedbe Programa najkasnije do 31. ožujka 2011.;

               (c)

               priopćenje o nastavku Programa najkasnije do 30. kolovoza 2012.;

               (d)

               izvještaj o ex post ocjenjivanju Programa najkasnije do 31. prosinca 2014.

         Članak 17.
   Objavljivanje projekata
   Svake godine Komisija objavljuje popis akcija financiranih na temelju ovog Programa s kratkim opisom svakog projekta.
   Članak 18.
   Prijelazne odredbe
   Od 1. siječnja 2007. ova Odluka zamjenjuje odgovarajuće odredbe Odluke 2002/630/PUP.
   Na mjere započete prije 31. prosinca 2006. na temelju Odluke 2002/630/PUP ta se Odluka nastavlja primjenjivati sve do njihova završetka. Odbor predviđen u njezinu članku 7. zamjenjuje se Odborom predviđenim u članku 10. ove Odluke.
   Članak 19.
   Stupanje na snagu i primjena
   Ova Odluka stupa na snagu na dan objave u Službenom listu Europske unije.
   Primjenjuje se od 1. siječnja 2007.

      Sastavljeno u Bruxellesu 12. veljače 2007.

            Za Vijeće

            Predsjednik

         F.-W. STEINMEIER

      (1)  Mišljenje doneseno 14. prosinca 2006. (još nije objavljeno u Službenom listu).

      (2)  SL L 203, 1.8.2002., str. 1.

      (3)  SL L 248, 16.9.2002., str. 1. Uredba kako je izmijenjena Uredbom (EZ, Euratom) br. 1995/2006 (SL L 390, 30.12.2006., str. 1.).

      (4)  SL L 357, 31.12.2002., str. 1. Uredba kako je zadnje izmijenjena Uredbom Komisije (EZ, Euratom) br. 1248/2006 (SL L 227, 19.8.2006., str. 3.).

      (5)  SL L 312, 23.12.1995., str. 1.

      (6)  SL L 292, 15.11.1996., str. 2.

      (7)  SL L 136, 31.5.1999., str. 1.